Na temelju članka 185. stavka 1., a u vezi s člankom 28. stavkom 6. Zakona o osnovama sustava obrazovanja i odgoja („Službeni glasnik RS“, broj: 88/17, 27/18 – dr. zakon, 10/19, 6/20 i 129/2021), članaka 15. i 16. stavka 2., članka 24. stavka 2. i članka 37. stavka 4. Pokrajinske skupštinske odluke o pokrajinskoj upravi („Službeni list AP Vojvodine“, broj: 37/14, 54/14 – dr. odluka, 37/16, 29/17, 24/2019, 66/2020 i 38/2021), pokrajinski tajnik za obrazovanje, propise, upravu i nacionalne manjine – nacionalne zajednice, d o n o s i:

**PRAVILNIK**

**O ŠKOLSKOM KALENDARU ZA OSNOVNE ŠKOLE SA SJEDIŠTEM NA TERITORIJU AUTONOMNE POKRAJINE VOJVODINE ZA ŠKOLSKU 2023./2024. GODINU**

**Članak 1.**

Ovim Pravilnikom utvrđuje se kalendar za ostvarivanje obrazovno-odgojnog rada osnovnih škola za školsku 2023./2024. godinu, sa sjedištem na teritoriju Autonomne Pokrajine Vojvodine.

**Članak 2.**

Obvezni i ostali oblici obrazovno-odgojnog rada, utvrđeni propisanim planom i programom za osnovne škole, planiraju se Godišnjim planom rada.

**Članak 3.**

Nastava i drugi oblici obrazovno-odgojnog rada u osnovnoj školi ostvaruju se tijekom dva polugodišta.

Prvo polugodište počinje u petak, 1. rujna 2023. godine, a završava se u petak, 22. prosinca 2023. godine.

Drugo polugodište počinje u ponedjeljak, 15. siječnja 2024. godine.

Drugo polugodište završava se u petak, 31. svibnja 2024. godine za učenike osmog razreda, odnosno u petak 14. lipnja 2024. godine za učenike od prvog do sedmog razreda.

**Članak 4.**

Obvezni oblici obrazovno-odgojnog rada iz članka 1. ovog Pravilnika, za učenike od prvog do sedmog razreda ostvaruje se u 36 petodnevnih nastavnih tjedana, odnosno 180 nastavnih dana.

Obrazovno-odgojni rad za učenike osmog razreda, ostvaruje se u 34 petodnevna nastavna tjedna, odnosno 170 nastavnih dana.

U slučaju kada su ugroženi sigurnost i zdravlje učenika i zaposlenika, zbog čega škola nije u mogućnosti ostvariti obvezne oblike obrazovno-odgojnog rada u punom broju nastavnih tjedana i nastavnih dana na godišnjoj razini, moguće je odstupanje do 5 % od utvrđenog broja petodnevnih nastavnih tjedana, odnosno nastavnih dana.

U okviru 36, odnosno 34 petodnevna nastavna tjedna, škola je u obvezi Godišnjim planom rada ravnomjerno rasporediti dane u tjednu, osim u slučaju kada zbog ugroženosti sigurnosti i zdravlja učenika i zaposlenika nije moguće da dani u tjednu, koji su utvrđeni Godišnjim planom rada, budu ravnomjerno raspoređeni.

Svaki dan u tjednu treba biti zastupljen 36, odnosno 34 puta, osim u slučaju kada zbog ugroženosti sigurnosti i zdravlja učenika i zaposlenika nije moguće osigurati da svaki dan u tjednu bude zastupljen utvrđen broj puta.

U utorak, 13. veljače 2024. godine, obrazovno-odgojni rad će se ostvarivati po rasporedu obrazovno-odgojnog rada za četvrtak.

**Članak 5.**

Plan i program nastave i učenja za osnovnu glazbenu i osnovnu baletnu školu ostvaruje se prema Godišnjem planu rada škole u petodnevnim ili šestodnevnim nastavnim tjednima, sukladno zakonu.

U slučaju kada su ugroženi sigurnost i zdravlje učenika i zaposlenika, zbog čega škola nije u mogućnosti ostvariti obvezne oblike obrazovno-odgojnog rada u punom broju nastavnih tjedana i nastavnih dana na godišnjoj razini, moguće je odstupanje do 5 % od utvrđenog broja petodnevnih nastavnih tjedana, odnosno nastavnih dana.

**Članak 6.**

Tijekom školske godine učenici imaju zimski, proljetni i ljetni odmor.

Zimski odmor počinje u ponedjeljak, 25. prosinca 2023. godine, a završava se u petak 12. siječnja 2024. godine.

Proljetni odmor počinje u četvrtak, 28. ožujka 2024. godine, a završava se u srijedu, 3. travnja 2024. godine.

Za učenike od prvog do sedmog razreda, ljetni odmor počinje u ponedjeljak, 17. lipnja 2024. godine, a završava se u petak, 30. kolovoza 2024. godine. Za učenike osmog razreda ljetni odmor počinje po završetku završnog ispita, a završava se u petak, 30. kolovoza 2024. godine.

**Članak 7.**

U školi se obilježavaju državni i vjerski praznici sukladno Zakonu o državnim i drugim praznicima u Republici Srbiji („Službeni glasnik RS“, broj: 43/01, 101/07 i 92/11).

U školi se obilježavaju:

* 21. listopada 2023. godine – Dan sjećanja na srpske žrtve u Drugom svjetskom ratu
* 8. studenoga 2023. godine – Dan prosvjetnih djelatnika, kao radni dan
* 11. studenoga 2023. godine – Dan primirja u Prvom svjetskom ratu, kao neradni dan
* 27. siječnja 2024. godine – Sveti Sava – školska slava, kao radni i nenastavni dan
* 15. veljače – Sretenje – Dan državnosti, koji se obilježava 15. i 16. veljače 2024. godine, kao neradni dani
* 21. veljače 2024. godine – Međunarodni dan materinskog jezika, kao radni dan
* 10. travnja 2024. godine – Dan sjećanja na Dositeja Obradovića, velikog srpskog prosvjetitelja i prvog srpskog ministra prosvjete, kao radni dan
* 22. travnja 2024. godine – Dan sjećanja na žrtve holokausta, genocida i druge žrtve fašizma u Drugom svjetskom ratu, kao radni dan
* 1. svibnja 2024. godine – Praznik rada, koji se praznuje 1. i 2. svibnja 2024. godine, kao neradni dani
* 9. svibnja 2024. godine – Dan pobjede kao radni dan,
* 28. lipnja 2024. godine – Vidovdan – spomen na Kosovsku bitku.

**Članak 8.**

Učenici i zaposlenici škole imaju pravo ne pohađati nastavu, odnosno ne raditi, u dane vjerskih blagdana:

* Pravoslavni vjernici – na prvi dan krsne slave;
* Pripadnici vjerskih zajednica koje obilježavaju vjerske praznike po gregorijanskom kalendaru – 25. prosinca 2023. godine, na prvi dan Božića;
* Pripadnici vjerskih zajednica koje obilježavaju vjerske praznike po julijanskom kalendaru – 7. siječnja 2024. godine, na prvi dan Božića;
* Pripadnici vjerskih zajednica koje obilježavaju dane uskrsnih praznika po gregorijanskom i julijanskom kalendaru – počevši od Velikog petka, zaključno s drugim danom Uskrsa (katolici – od 29. ožujka do 1. travnja 2024. godine; pravoslavci od 3. do 6. svibnja 2024. godine);
* Pripadnici Islamske zajednice ‒ 10. travnja 2024. godine, prvi dan Ramazanskog bajrama i 16. lipnja 2024. godine, prvi dan Kurban-bajrama;
* Pripadnici Židovske zajednice – 25. rujna 2023. godine, na prvi dan Jom Kipura i 23. travnja 2024. godine, prvi dan Pashe ili Pesah.

**Članak 9.**

Godišnjim planom rada škola će utvrditi ekskurzije i vrijeme kada će nadoknaditi nastavne dane u kojima su ostvarene ekskurzije.

Ako je Dan škole nastavni dan prema kalendaru, škola će taj dan nadoknaditi na način koji utvrdi Godišnjim planom rada.

**Članak 10.**

Vrijeme priopćavanja uspjeha učenika i podjele učeničkih knjižica na kraju prvog polugodišta, škola utvrđuje Godišnjim planom rada, sukladno ovom Pravilniku.

Vrijeme podjele svjedodžbi, kao i vrijeme podjele diploma, škola utvrđuje Godišnjim planom rada, sukladno ovom Pravilniku.

Svečana podjela učeničkih knjižica, odnosno svjedodžbi, učenicima od prvog do sedmog razreda, na kraju drugog polugodišta, obavit će se u petak, 28. lipnja 2024. godine.

Priopćavanje uspjeha učenika glazbene i baletne škole na kraju drugog polugodišta i podjela svjedodžbi i diploma obavit će se sukladno Godišnjem planu rada škole, a sukladno ovom Pravilniku.

**Članak 11.**

Učenici osmog razreda polagat će probni završni ispit u petak, 22. ožujka 2024. godine, i u subotu, 23. ožujka 2024. godine, a završni ispit u ponedjeljak, 17. lipnja 2024. godine, u utorak, 18. lipnja 2024. godine i u srijedu, 19. lipnja 2024. godine.

**Članak 12.**

Tablični pregled kalendara obrazovno-odgojnog rada za osnovne škole sa sjedištem na teritoriju Autonomne Pokrajine Vojvodine, za školsku 2023./2024. godinu, čini sastavni dio ovog Pravilnika.

**Članak 13.**

Ovaj Pravilnik stupa na snagu danom objave u „Službenom listu AP Vojvodine“, a shodno članku 53. stavku 2. Zakona o državnoj upravi („Službeni glasnik RS“, broj: 79/05, 101/07, 95/10, 99/14, 47/18 i 30/18 – dr. zakon), bit će objavljen i u „Službenom glasniku RS“.

**Pokrajinsko tajništvo za obrazovanje, propise, upravu i nacionalne manjine – nacionalne zajednice**

Klasa: 128-610-1/2023-01

U Novom Sadu, 31. 5. 2023. godine

POKRAJINSKI TAJNIK

Zsolt Szakállas